น้ำมันดิบปิดร่วงหลังเจรจาซาอุฯ-เวเนซุเอลาไม่คืบหน้า
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (8 ก.พ.) หลังมีรายงานว่าการประชุมระหว่างรัฐมนตรีกระทรวงพลังงานซาอุดิอาระเบียและเวเนซุเอลานั้น ทั้งสองฝ่ายไม่สามารถตกลงกันได้เกี่ยวกับการใช้มาตรการลดกำลังการผลิตเพื่อกระตุ้นราคาน้ำมัน 
9 ก.พ. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมี.ค.ปิด (8 ก.พ.) ร่วงลง 1.2 ดอลลาร์ หรือ 3.9% ที่ระดับ 29.69 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนเม.ย.ที่ตลาดลอนดอน ปิดร่วงลง 1.18 ดอลลาร์ หรือ 3.5% ที่ระดับ 32.88 ดอลลาร์/บาร์เรล
สัญญาน้ำมันดิบ WTI ปิดร่วงลงติดต่อกัน 3 วันทำการ เนื่องจากนักลงทุนยังคงวิตกกังวลเกี่ยวกับภาวะอุปทาน้ำมันล้นตลาด โดยล่าสุดมีรายงานว่า การประชุมระหว่างรัฐมนตรีกระทรวงพลังงานซาอุดิอาระเบียและเวเนซุเอลาในช่วงสุดสัปดาห์ที่ผ่านมานั้น ทั้งสองฝ่ายไม่สามารถตกลงกันได้เกี่ยวกับการใช้มาตรการกระตุ้นราคาน้ำมัน
นายอูโลจิโอ เดล ปิโน รัฐมนตรีกระทรวงน้ำมันและเหมืองแร่ของเวเนซุเอลาได้เดินทางไปยังซาอุดิอาระเบียเพื่อประชุมร่วมกับนายอาลี อัล ไนมี รัฐมนตรีกระทรวงน้ำมันของซาอุดิอาระเบีย โดยเวเนซุเอลาต้องการให้ซาอุดิอาระเบียซึ่งเป็นผู้ส่งออกน้ำมันรายใหญ่ที่สุดของโลก ทบทวนข้อเรียกร้องเรื่องการลดกำลังการผลิตน้ำมัน เพื่อกระตุ้นราคาน้ำมันที่กำลังซบเซาอยู่ในเวลานี้ แต่การประชุมจบลงโดยที่ทั้งสองฝ่ายไม่สามารถตกลงกันได้เกี่ยวกับการลดกำลังการผลิต
นักลงทุนจับตาดูการเปิดเผยรายงานประจำเดือนของกลุ่มประเทศผู้ส่งออกน้ำมัน (OPEC) ในวันนี้ และสำนักงานพลังงานสากล (IEA) จะเปิดเผยรายงานประจำเดือนในวันพรุ่งนี้ นอกจากนี้ นักลงทุนยังจับตาดูรายงานสต็อกน้ำมันประจำสัปดาห์ของสำนักงานสารสนเทศด้านการพลังงานของสหรัฐ (EIA) ในวันพรุ่งนี้